Ахметов Ернұр мектебіміздің бірнеше оқушысына қыстық сырт киім мен қыстық аяқ киім сыйға тартты

Буыны қатып, бұғанасы бекімеген, тал шыбықтай таралып өсіп келе жатқан жас ұрпақты елім, жерім, халқым деп жүрегі соғатын ұлтжанды, бәсекеге қабілетті тұлға етіп тәрбиелеу – ата-ана, мектеп, ұстаздар қауымының алдындағы негізгі мақсат. Дегенмен білім мен тәрбиені берумен қатар, еліміздің ертеңі болатын жас жеткіншектердің жүректеріне мейірім ұялатып, көңілдеріне жылу сыйлау негізгі мақсаттарымыздың ажырамас бөлшегі болып келетіні сөзсіз.

 Ұлы Абай атамыз «Адамның адамшылығы істі бастағандығынан білінеді...» демекші, әрдайым  мектеп ұжымы мен мектеп оқушыларына демеушілік жасап,көңілдеріне жылу, жүздеріне күлкі сыйлар демеуші азаматтарымыздың барын зор мақтанышпен айта аламыз. Сондай мақтан тұтар азаматтарымыздың бірі мектебіміздің түлегі Ахметов Ернұр мектебіміздің бірнеше оқушысына қыстық сырт киім мен қыстық аяқ киім сыйға тартқан еді. Адам баласының бойындағы жақсы қасиеттерінің асылы – жомарттық, кең пейілділік десек ,осы қасиеттер бойынан әрдайым табылатын жас демеушімізге таусылмас күш жігер, мықты денсаулық, отбасына береке,бірлік және әр бастамасында толағай табыстар тілейміз! Балалардың жүзіне күлкі,көңілдеріне жылу сыйлаған  бұл ізгі ниетіңізге мектеп ұжымы үлкен алғысын білдіреді.